Keywords

Summary



Keywords

1. Tühistamishagi – Füüsilised või juriidilised isikud – Neid otseselt ja isiklikult puudutavad aktid – Direktiiv taimekaitsevahendite turuleviimise kohta – Teatud ainete turuleviimiseks lubade andmise otsused – Ühingute, millel on nõustaja staatus ühenduse institutsioonides ja/või siseriiklikes või riigiülestes ametiasutustes, hagid – Vastuvõetamatus

(EÜ artikkel 230, lõik 4; nõukogu direktiiv 91/414)

2. Euroopa ühendused – Institutsioonide aktide seaduslikkuse kohtulik kontroll – Üldakt – Nõue, et füüsilised või juriidilised isikud peavad esitama õigusvastasuse väite või nõudma eelotsusetaotluse esitamist, et akti kehtivust hinnata

(EÜ artiklid 230, lõik 4,234 ja 241)

Summary

1. Ühingute ja fondide poolt, mille tegevuseesmärk on keskkonnakaitse ja -hoiu edendamine, otsuste 2004/247/EÜ ja 2004/248/EÜ peale, mis käsitlevad vastavalt atrasiini ja simasiini direktiivi 91/414/EMÜ I lisasse kandmata jätmist ja neid toimeaineid sisaldavatele taimekaitsevahenditele antud lubade kehtetuks tunnistamist, esitatud tühistamishagid on vastuvõetamatud.

Need sätted puudutavad hagejaid nende objektiivses keskkonnakaitseüksuste staatuses, ja seda samamoodi nagu iga teist samas olukorras olevat isikut.

Lisaks ei näe hagejate nõustajastaatus komisjonis või teistes Euroopa või siseriiklikes institutsioonides nagu ka nende otsuste vastuvõtmisele kohaldatavad ühenduse õigusnormid hagejatele ette mingeid menetluslikke tagatisi ega isegi osalemist selle õigusakti alusel asutatud nõuandeorganites, millesse hagejad endi väitel kuuluvad, ning ei võimalda ka teha järeldust, et käsitletavad otsused puudutavad neid isiklikult. Tegelikult määratleb isiku ühel või teisel viisil osalemine ühenduse akti vastuvõtmisele eelnevas menetluses ta kõnealuse aktiga seoses eristuvana vaid siis, kui kohaldatavas ühenduse õigusaktis on sellele isikule ette nähtud teatud menetluslikud tagatised.

Samuti, kui tegemist on ühenduse õigusakti tühistamisega, ei tule arvesse EÜ artikli 230 neljanda lõigu kohase õiguse algatada menetlus hindamisel see, et mõnede liikmesriikide õiguskorras on hagejatele antud õigus olla menetlusosaline.

Lisaks ei võimalda asjaolu, et komisjon märgib ühe määruse ettepaneku seletuskirjas, et neil hagejatel on õigus olla kohtumenetluses pool, tõendada, et vaidlustatud otsus neid isiklikult puudutab. Tegelikult on õigusnormide hierarhia põhimõtetega vastuolus, et teisese õiguse akt annab õiguse olla kohtumenetluses pool üksikisikutele, kes ei vasta EÜ artikli 230 neljanda lõigu nõuetele. Sama kehtib a fortiori teisese õiguse õigusakti ettepaneku seletuskirja kohta.

(vt punktid 56, 58, 61, 62, 71 ja 72)

2. EÜ artiklitega 230 ja 241 ühelt poolt ning EÜ artikliga 234 teiselt poolt on loodud õiguskaitsevahendite ja menetluste terviklik süsteem, et tagada institutsioonide õigusaktide seaduslikkuse kontrollimine, usaldades selle ühenduse kohtutele. Selle süsteemi kohaselt võivad füüsilised ja juriidilised isikud, kes ei saa EÜ artikli 230 neljandas lõigus sätestatud vastuvõetavuse tingimuste tõttu ühenduse õigustloovaid akte otse vaidlustada, viidata kõnealuste aktide kehtetusele sõltuvalt olukorrast EÜ artikli 241 alusel ühenduse kohtus või siseriiklikes kohtutes, ning nõuda neilt, kes ei ole pädevad aktide kehtetuse üle ise otsustama, Euroopa Kohtule selle kohta eelotsuse küsimuse esitamist.

(vt punkt 66)